"دیل" سؤزجویون، ایلک آنلامی، آغیزدا یئرلهشیب، دادلاری تانییان بیر اورقان دیر. دانیشیقدا دیلین گؤتوردویو گؤرهو اوچون، دانیشیلان آنلامی دیل آدلاندیریبلار. دیلین نئجه یاراندیغینا کسین بیر سؤز دئمک اولمور. بیرینجی سؤز دیلین بیر آللاه پایی اولدوغونو دئمک اولار. اینسانلاری باشقا جاناوارلاردان فرقلندیرنلرین بیری دیل اولوبدیر.
دیلین گؤرهوینی سایماغا دورساق. بیرینجی گؤرهوی ایلگیلنیب، ایلگیلندیرمک دیر. دیل، دوشونجهنی اولوشدوروب، نسیللر آراسی کولتور داشییان نسنه اولوبدیر. دیل بیر میللتین کئچمیشینی بوگونه داشییان دیر. تکجه دیل ایله کئچمیشدن، گلهجکدن، گؤرمهدیییمیز بیر شئیلردن دانیشا بیلهریک. خیاللاریمیز دیلله جانلانیر. تکجه گؤردوکلریمیز یوخ، گؤره بیلمهدیکلریمیزه آنلام وئره بیلیریک. اؤزه یانسییان سئوگی، کدر، سئوینج... دویغولار دیلایله بوشالیرلار. دانیشمادیقدا، ایچیمیزده قالیب، هرهسی بیر جور بوغولورلار.
سیجیر، شئعر، ناغیل، تاپماجا، اؤیکو، رومان، سؤزلشمهلر دیل ایله یارانیر. شاعیر، هانسی دیلده شئعر قوشورسا، او دیلین شاعیری اولور. ریوایتچی، اؤز دیلینین ریوایتچیسی، اوخویان، اؤز دیلینین اوخویانیدیر.
دونیادا اؤلکهلره سای سالساق، اؤلکهلرده یاشایان میللتلرین آدلاری دیللری ایله باغلی بیر آد اولور. دیل، کیملیک اؤزللییی دیر. دیل، دهیهرینی هر کس بیلیب، آنلادا بیلدییی قدر آیدیندیر. من بوگون تورک، فارس، عرب، اینگیلیز، فرانسیز، هیندیلی... تانینیرامسا دیلیمدن آسیلی دیر.
azb_Arab azb_Arab azb_Arab azb_Arab